Bejaarde boervrou nag alleen by man se lykArgieffoto: Johni Edwards Konst. Stephen Thakeng, woordvoerder van die polisie, het gesê Jan Christiaan Barnard (73) en sy vrou, Carmelia Elizabeth Barnard (72), was Donderdag omstreeks 20:30 in hul huis op die plaas Palmietkuil toe daar probleme met die kragopwekker ontstaan het. Volgens Thakeng is Barnard na die buitenste stoorkamer waar die kragopwekker staan om te kyk wat fout is. “Hy is oorrompel en in die bors geskiet. Sy vrou het die skote gehoor en gaan ondersoek instel waarna vier gewapende mans met balaklawas aan haar oorrompel en in die heup geskiet het.” Die moordenaars het op die sleutels van die kluis aangedring en met twee handwapens, selfone en ŉ onbekende bedrag kontant gevlug. Volgens Thakeng kon mev. Barnard daarin slaag om na die stoorkamer te kruip waar sy gesien het haar man is dood. “Sy het die hele aand om hulp geskree, maar niemand het tot haar redding gekom nie.” Volgens Thakeng het ŉ plaaswerker Vrydagoggend vir werk aangemeld en gesien die hond is dood. “Terwyl hy ondersoek ingestel het, het hy ŉ vrou om hulp hoor roep.” Die plaaswerker het nie ŉ selfoon gehad nie en het na ŉ buurplaas gehardloop om hulp te ontbied. Thakeng het gesê die Valke in Welkom ondersoek ŉ saak van moord, poging tot moord en roof en dat hulle op soek is na vier swart mans. Enigiemand met inligting kan sers. Johannes Vinger bel by 079 495 1153.